จงเสนอไอเดีย วิธีการปรับตัวของ  “ยี่ปั๊ว”  ในการรับมือกับโมเดิร์นเทรด
รูปแบบการปรับตัวในการรับมือกับโมเดิร์นเทรดนั้น จะออกมาในลักษณะ


1.เข้าปะทะพลางถอยพลาง ยี่ปั๊วในกลุ่มนี้ ได้พยายามหาช่องทางที่เป็นจุดลงตัว ที่มีตลาดของตัวเองแน่นอนในตัวเมือง เข้าถึงชุมชนรายย่อย เพื่อเลี่ยงไม่ต้องแข่งกับโมเดิร์นเทรดโดยตรง  มีหน่วยรถของตัวเองที่จะวิ่งออกไปหากลุ่มเป้าหมายเหล่านั้น เพื่อสร้างความสะดวกสบายให้ชุมชนดังกล่าว

พร้อมกันนี้อีกขาหนึ่งก็ทำร้านค้าเครือข่าย เพื่อเป็นอีกช่องทางหนึ่งในการกระจายสินค้าจากส่วนค้าส่งออกไปค้าปลีก ภาพแบบนี้ยังคงเห็นได้เช่นที่เอกภาพ สระบุรี, เค แอนด์ เค ซุปเปอร์ค้าส่ง หาดใหญ่ และ ยงสงวนกรุ๊ปอุบลราชธานี เป็นต้น


2. ดับเครื่องชน ยี่ปั๊วในกลุ่มนี้ไม่เกรงกลัวต่อสถานการณ์ที่กำลังเผชิญ ใช้รูปแบบTailor- made Marketing ดับเครื่องชน บางรายเลือกใช้กลยุทธ์ราคาชนโมเดิร์นเทรด แล้วจึงพบว่าเจ็บตัว จึงเลือกใช้ของแถม หรือบางรายใช้ กอริลล่ามาร์เก็ตติ้ง เช่น สมมติว่าโมเดิร์นเทรดจัดโปรโมชั่นมันฝรั่งกระป๋องละ 40 บาท (ราคาจริงอาจจะ 45 - 50บาท) ณ เวลานั้นยี่ปั๊วไทยจะเข้าไปกว้านซื้อ ต่อเมื่อหมดโปรโมชั่นและราคาดีดขึ้น มันฝรั่งเหล่านั้นจะถูกดัมพ์ราคาขาย กระป๋องละ 41-42 บาท

ขณะที่ ยี่ปั๊วบางรายยอมขายน้ำมันพืชขวดลิตรราคาถูกกว่าโมเดิร์นเทรดแต่ก็สามารถไปได้กำไรจากสินค้าตัวอื่น ซึ่งนับเป็นการดับเครื่องชนอีกทางหนึ่งภาพการชนหลากหลายแบบเช่นนี้ ยังเห็นได้ที่ ตั้งงี่สุน อุดรธานี เป็นต้น


3. ลดขนาดอยู่เรียบๆ อย่างเพียงพอ หากจะย้อนกลับไปกว่า 2 ทศวรรษ ยี่ปั๊วมีอิทธิพลมาก และหลายจังหวัดก็จะมีแหล่งรวมยี่ปั๊ว เช่น ที่เชียงใหม่จะอยู่แถบถนนข่วงเมรุ ซึ่งมีตลาดวโรรสอยู่ที่นั่น ดังนั้นอาจจะเรียกว่าละแวกนั้นเป็น Cluster ของยี่ปั๊วคงไม่ผิดนัก นอกจากนี้พฤติกรรมผู้บริโภคเมื่อนำสินค้ามาขายในตลาด ขากลับออกไปก็จะซื้อสินค้ากับยี่ปั๊วเหล่านี้ขึ้นรถประจำทางที่จอดอยู่แถวนั้นเลย

แต่เมื่อโมเดิร์นเทรดเข้ามา ทุกอย่างเปลี่ยน ผู้บริโภคไม่ต้องเข้ามาถึงตลาดในเมืองอีกต่อไป เพราะสามารถหาซื้อทุกสิ่งทุกอย่างได้ในโมเดิร์นเทรด ซึ่งอยู่นอกเมืองนิดหน่อย

ด้วยเหตุนี้ยี่ปั๊วหลายรายในประเทศเริ่มลดขนาดธุรกิจอย่างรวดเร็ว เพราะการแข่งขันรุนแรงมากขึ้น ขณะเดียวกันไม่มีทายาทมารับช่วงต่อ ดังนั้นจึงเลือกเปิดหน้าร้านขายปลีกอย่างเดียว เพียงประคองตัวเพื่อรักษากลุ่มลูกค้าเก่าไว้ ภาพการอยู่อย่างเรียบๆ เช่นนี้ในเชียงใหม่ยังเห็นได้ที่ เพียว ซูเปอร์มาร์เก็ต และร้านเอื้องฟ้า